Na podlagi 56. člena in tretjega odstavka 70. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C in [203/20](http://www.uradni-list.si/1/objava.jsp?sop=2020-01-3772) – ZIUPOPDVE; v nadaljevanju besedila: ZJU) in 25. člena Zakona o delovnih razmerjih (ZDR-1, Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722) in [203/20](http://www.uradni-list.si/1/objava.jsp?sop=2020-01-3772) – ZIUPOPDVE), Uprava Republike Slovenije za pomorstvo objavlja za delo na projektu SEMAS - EMSWe, sofinanciranega iz programa CEF-2 Transport, prosto uradniško delovno mesto za določen čas do 30. 9. 2026 oziroma do zaključka trajanja projekta in s trimesečnim poskusnim delom:

**SVETOVALEC**

**V KAPITANIJI, ODDELKU ZA RAZVOJ IN EU PROJEKTE (ŠIFRA DM 293)**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja), oziroma najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja), oziroma najmanj visokošolsko univerzitetno izobraževanje (prva bolonjska stopnja) /visokošolska univerzitetna izobrazba (prva bolonjska stopnja);
* najmanj 7 mesecev delovnih izkušenj;
* znanje jezika italijanske narodne skupnosti na višji ravni;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu.

Za delovne izkušnje se upoštevajo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in zahtevana stopnja izobrazbe. Zahtevane delovne izkušnje se skrajšajo za eno tretjino, v primeru, da ima kandidat univerzitetno izobrazbo ali visoko strokovno s specializacijo oz. magisterijem.

Pri ugotavljanju izpolnjevanja predpisanega pogoja za višjo raven znanja italijanskega jezika se upošteva:

- zaključena osnovnošolska obveznost na dvojezični osnovni šoli in končana srednja šola, kjer je bil eden od jezikov tudi italijanski,

- končana srednja šola, kjer je bil eden od jezikov tudi italijanski, pri čemer oseba predhodno ni končala dvojezične osnovne šole in izpit na dodiplomskem ali podiplomskem študiju iz enega izmed teh jezikov,

- zaključen dodiplomski študij enega izmed jezikov narodne skupnosti,

- šolanje v drugi državi, kjer je eden izmed jezikov narodne skupnosti materni jezik,

- certifikat oziroma potrdilo o višji ravni znanja jezika narodne skupnosti.

Delovne naloge:

* samostojno opravljanje zahtevnih strokovnih nalog na vsebinskem in organizacijsko tehničnem področju projekta SEMAS - EMSWe,
* pomoč pri pripravi osnutkov predpisov in drugih zahtevnejših gradiv,
* zbiranje, urejanje in priprava podatkov za oblikovanje zahtevnejših gradiv,
* samostojno oblikovanje manj zahtevnih gradiv s predlogi ukrepov,
* skrbništvo pogodb v okviru projektov,
* zbiranje, urejanje in priprava podatkov za potrebe izdelave dokumentacije projektov,
* sodelovanje pri pripravi in izvedbi mednarodnih dogodkov v okviru izvajanja projektov,
* izvedba postopkov povpraševanja in izvedba javnih naročil v okviru projekta,
* izvajanje nalog in del, povezanih s širšim področjem vsebin projekta.

Prednost pri izbiri bodo imeli kandidati  z višjim nivojem digitalnih kompetenc (npr. poznavanje, načrtovanja in upravljanje računalniških sistemov za izmenjavo podatkov) oziroma tehničnimi znanji in kompetencami.

Prijava mora biti **obvezno oddana na predpisanem obrazcu**, ki je sestavni del objave in mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena;
2. pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu ter navede stopnjo zahtevnosti delovnega mesta;
3. pisno izjavo o znanju jezika italijanske narodne skupnosti na višji ravni;
4. pisno izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. pisno izjavo, da za namen te javne objave dovoljuje Ministrstvu za infrastrukturo, Upravi Republike Slovenije za pomorstvo pridobitev podatkov iz prejšnje točke iz uradne evidence. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis, ter da kandidat v njej poleg formalne izobrazbe navede tudi druga znanja in veščine, ki jih je pridobil.

Strokovna usposobljenost kandidatov se bo presojala na podlagi priložene dokumentacije, oziroma s pomočjo morebitnih drugih metod preverjanja strokovne usposobljenosti kandidatov.

Izbrani kandidat na delovnem mestu svetovalec ne bo imenovan v naziv, se mu pa bodo skladno s prvim odstavkom 73. člena Zakona o javnih uslužbencih določile pravice in obveznosti glede na naziv svetovalec III.

Z izbranim kandidatom bo sklenjeno delovno razmerje za določen čas do 30. 9. 2026 oziroma do konca trajanja projekta SEMAS-EMSWe (Smart European Maritime Space through the European Maritime Single Window environment), s polnim delovnim časom, s trimesečnim poskusnim delom, in sicer delovno razmerje prične z datumom, ko bo projekt »2432-25-0002 Evropsko enotno okno za pomorski sektor – SEMAS-EMSWe« uvrščen v veljavni Načrt razvojnih programov 2025-2028 in bodo sredstva zagotovljena na proračunski postavki 251020 – Centralizirani in drugi programi IPE 21-27 – EU in na proračunski postavki 251021 – Centralizirani in drugi programi IPE 21-27 – LU. Delovno razmerje se sklene za namen izvajanja nalog v okviru projekta SEMAS - EMSWe.

Izbrani kandidat bo delo opravljal v prostorih Uprave Republike Slovenije za pomorstvo, na Kopališkem nabrežju 9, Koper, oz. v drugih prostorih, kjer Uprava Republike Slovenije za pomorstvo opravlja svoje naloge.

Kandidat vloži prijavo v pisni obliki na priloženem obrazcu "Prijava za DM 293 – svetovalec v Oddelku za razvoj in EU projekte, v sektorju Kapitanija, št. zadeve 100-12/2025, ki jo pošlje v zaprti ovojnici z označbo "za prosto delovno mesto svetovalec, šifra DM 293, št. zadeve: 100-12/2025", na naslov: Uprava Republike Slovenije za pomorstvo, Kopališko nabrežje 9, 6000 Koper, in sicer **v roku 8 (osem) dni po objavi** na osrednjem spletnem mestu državne uprave GOV.SI, [**https://www.gov.si/zbirke/delovna-mesta/**](https://www.gov.si/zbirke/delovna-mesta/) in na Zavodu RS za zaposlovanje. Za pisno obliko prijave se šteje tudi elektronska oblika, poslana na elektronski naslov [**ursp.box@gov.si**](mailto:ursp.box@gov.si),pri čemer veljavnost prijave ni pogojena z elektronskim podpisom.

Neizbrane kandidate bomo pisno obvestili po zaključenem postopku izbire.

Informacije v zvezi s prijavo in izvedbo postopka daje mag. Vanesa Grabar, telefonska št. 05/ 663 21 30.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

Jadran Klinec, mag. inž. pom.

DIREKTOR